text: Temperatura kurë Home PageMjekësiTemperatura kurë Shkakton ethe Temperatura Rritja e trupit (ethe) - një reagim fiziologjik që është natyra mbrojtëse dhe adaptive. Pse e bën atë të mbrojtur? Siç është e njohur, shkaqet më të shpeshta të temperaturës janë agjentë infektive - bakteret dhe viruset. Ata janë granatë faktorë për formimin e qelizave të gjakut të bardha (leukociteve) substancave të veçanta të quajtura pyrogens endogjen. Pyrogens endogjen, nga ana tjetër, ndikojnë në qendër termorehulyatsionnyy në pjesë të veçanta të trurit - hypothalamus që nga mekanizmat komplekse neuroendocrine çon në ethe. Ethet jep efekt shkatërrues në bakteret dhe viruset, ajo rrit reaktivitetin imunitar, suppresses riprodhimin e mikrobeve dhe përshpejton procesin e shërimit. Kjo është, në qoftë se ju keni një ethe sëmundje infektive - një shenjë e një aktiv të luftuar trupin tuaj nga infeksioni. Kushtet reduktuar ethe Nga sa më sipër nënkupton se ethet nuk duhet gjithmonë të dybek. Pas marrjes së drogës antipiretik nuk kuruar sëmundje, nuk e shkurton atë, dhe vetëm largon të vështirë të tolerojë dhe heq simptomat. Këtu temperatura në të cilën ju mund të merrni antipyretics: Për të rriturit - 38,5 dhe më lart. Fëmijët, gratë shtatzëna, njerëzit me sëmundje kronike e kardiovaskulare, të frymëmarrjes dhe sistemit nervor dhe në përgjithësi siklet shprehur - nga 38. Nëse pas administrimi i antipyretics temperaturës rënë në numrat normale apo afër-normale, ajo nuk ka nevojë të marrë një dozë të dytë në momentin kur ajo do të rritet përsëri. Si drogë antipiretik? Të gjitha antipyretics janë një grup i drogës nonsteroidal anti-inflamator dhe analgesics, antipyretics (paracetamoli). Ata kanë shkallë të ndryshme veprim antipiretik, analgjezik dhe anti-inflamator. Siç ju kujtohet, duke ngritur temperaturën korrespondojnë pyrogens endogjen. Pra, ata të nisur shkollimin fiziologjikisht substancë aktive - E prostaglandin, e cila, në fakt, është një nga kryesore "fajtorët" ethe ", ai rregullon" hipotalamusin në ethe. Antipyretics përfundojë këtë proces duke penguar formimin e prostaglandin E, dhe temperatura shkon poshtë për një orë - një e gjysmë. Çfarë temperatura kurë të zgjedhur? Së pari, të drogës duhet të plotësojnë kërkesat e sigurisë dhe efikasitetit. Në mesin e këtyre barnave në temperaturën e rekomanduara nga OBSH, janë vetëm dy: paracetamol dhe ibuprofen. Fëmijët duhet të përdorin vetëm ato. Për të rriturit mund të ketë opsione të tjera. Paracetamol (Acetaminophen). Drogës e zgjedhjes së parë në fëmijët. Pllakat: 500 mg, 200 mg. Kalpol pezullimi 100 ml. Fëmijët Panadol - shurup, pezullimit 120 mg / 5 ml 100 ml, 125 qirinj mg. Panadol Extra - tab. shpjegueshëm. Efferalgan - qirinj 80 mg, 150 mg, 300 mg, 500 mg tableta të tretshme, shurup për fëmijë 3 g / 100mL 90 ml. Doza ditore për të rriturit dhe fëmijët mbi 12 vjet - 4 m Merrni 0,5-1 g në intervale prej 4-6 orësh. Gjatë pritjes që ju mund të pini alkool. Dozimit për fëmijë janë të caktuar bazuar ne peshen e fëmijës - vetme e dozimit - 15 mg / kg. Dozë e vetme mund të jepet deri në 4 herë në ditë në formën e shurup, suspensioneve, supozitore. Forma likuide të Acetaminophen mund të shtohet në formulë foshnjore apo lëngje. Efekti antipiretik ndodh brenda 30-60 minuta dhe zgjat 4-6 orë. Në formën e performancës qirinj vjen më vonë - pas 2-3 orësh. Është e mundur për të kombinuar forma të ndryshme të përgatitjes - për një rënie më të shpejtë në temperaturë - shurup ose pezullimin, atëherë - në formën e qirinj (2-3 orë). Nuk ka efekt ndryshe nga NSAIDs në sistemin e koagulimit, nuk irritojë traktin gastrointestinal. Kundërindikacionet: dështimi i veshkave dhe hepatike, origjinalitet. Efekti kryesor anësor - efekte negative në mëlçi (që tejkalojnë doza e rekomanduar). Tabelat e 200 mg. Tableta Burana 200 mg, 400 mg. Momenti tableta 400 mg. Tableta Nurofen 200 pezullim mg për fëmijë 100 ml, qirinj për fëmijët 60 mg. UltraKap Nurofen kapsula 200 mg. Nurofen Forte tableta 400 mg. Doza për fëmijë - 10 mg / kg mund të dhënë jo më shumë se 3 herë në ditë. Të rriturit dhe fëmijët mbi 12 vjeç - 200 mg 3-4 herë në ditë. Doza ditore maksimale - 1200 mg. Drogës është zgjedhja e dytë, krahasuar me paracetamol ka një incidencë të madhe të efekteve anësore dhe një efekt më të theksuar analgjezik, dhe për këtë arsye më të mirë në praninë e dhimbjes. Kundërindikacionet: shikoni. Aspirina. Këshillon: Përdorimi i njëkohshëm ose vazhdues i paracetamolit dhe ibuprofen fëmijëve nuk është i rekomanduar. Ibuprofen nuk duhet të përdoret në fëmijët me dhenve (për shkak të rrezikut të fastsiita streptokoksike), dehidratim. Medikamente të tjera për uljen e temperaturës Acid acetilsalicilik (aspirina) Ndalohet në infeksionet virale në fëmijët nën 12 për shkak të zhvillimit të mundshëm të sindromës Reye (dëmtim i trurit toksike dhe të mëlçisë), gjendjen e rëndë me vdekshmërinë mbi 50%. Për të njëjtën arsye që ju nuk mund të përdorni qirinj dhe Tsefekon Tsefekon M (që përmban salitsylamid). Nuk do të zbatohet në të gripit të dëshmuar rrit rrezikun e gjakderdhjes kundër sfondit të rritjen e permeabilitetit vaskular në këtë sëmundje. Përdor si antipiretik i kufizuar për shkak se një numër i madh i efekteve anësore dhe contraindications lidhen me efekt irritues për mukozën e traktit gastrointestinal dhe ndikimi në sistemin e koagulimit të gjakut. Mos përdorni ulçerë stomakut dhe duodenale, gastrit erozive, ezofag dhe kolit, mbindjeshmëri të salicylates, hemofili, mëlçisë dhe dështimi i veshkave, gjakderdhje e Bashkuara, "aspirina treshe" e hipertensionit portal gjatë shtatzënisë dhe laktacionit. Pranimi: Të rriturit - 0,5-3 gram në ditë, të ndara në 3 orë pas një vakt. Ndaluar në shumë vende për shkak të efekteve toksike në gjak, në fëmijët mund të shkaktojë rënie të temperaturës të tepërt (për 34,5-35). Në raste ekstreme, mungesa e të tjera, drogës më të sigurta në fëmijët mund të marrin, por jo më shumë se 1-2-tabletë dhe jo më shumë se një ditë. Të rriturit - 250-500 mg 2-3 herë në ditë, maksimumi dozë të vetme - 1 g çdo ditë - 3 orë Nimesulid (nimesil, NISE, NIMULID, Nimika) Tableta 50 mg, 100 mg. Kundërindikuar për fëmijët nën 12 vjet për shkak të efekteve toksike në mëlçi. Në të rriturit, mund të përdoret si një droge me një efekt të veçantë dhe të shpejtë antipiretik e efikasitetit të drogave të tjera. Të rriturit - në 1 tab. 2 herë në ditë, doza maksimale ditore - 400 mg. Fëmijët nga 12 në 18 vjet - 50 mg 2 herë në ditë, me peshë trupore mbi 40 kg - 100 mg 2 herë në ditë. Kundërindikimet ngjashme me aspirina, nimesulid por ka efekt më pak të theksuar negativ në traktit dhe koagulimit të gjakut të sistemit gastrointestinal. Droga antipiretik në aktivet e kombinuara. Të gjitha në masë të njohur "i simptomave të ftohtë" përmban paracetamol në doza të ndryshme. Sigurisht, ajo është shumë i përshtatshëm duke marrë një pilulë ose një qese me produkt të tillë, menjëherë vrasin disa zogj me një gur - dhe për të zvogëluar temperaturën dhe lehtësimin e simptomave të tjera të një të ftohtë. Por ka disa kufizime. Kjo është veçanërisht e rëndësishme kur trajtimin e fëmijëve. Duke marrë një droge trupi merr disa agjentët farmakologjike për të ndarë, të mësojnë dhe të çojë nga trupi, dhe me ta shije shumë dhe të ndryshme, ngjyra dhe preservatives. Kështu çdo përbërës aktiv ka efektet e saj anësore dhe rreziqet e mundshme të reaksioneve alergjike. Nëse ju bespokoyaschyy simptomë kryesore - ethe, duke marrë drogë mirë monocomponent antipiretik dhe nuk i kombinuar ato me mjete të kombinuara. Antipyretics gjatë shtatzënisë Kur shtatzënia në çdo fazë të paracetamol tonë pritjes. Përkundër faktit se ai kalon në qumështin e gjirit ndikim negativ në fëmijën duke respektuar dozën e rekomanduar ditore nuk. Çfarë nuk mund të bëhet me një temperaturë të lartë. 1. Ju nuk mund të vishen batanije ngrohtësisht dhe ukutuvatysya trasha. Batanije duhet të jetë e lehtë, nga pambuku. Lejo trupin për të dhënë nxehtit e tepërt nëpërmjet lëkurës. 2. Shmangni skica, por nuk krijojnë në dhomë ajrore shumë të ngrohtë dhe me lagështi, ajo gjithashtu parandalon ftohje të trupit. 3. Mos pini pije të nxehtë dhe për të rritur temperaturën (çaj me raspberries, alkool, kafe, qumësht të nxehtë me mjaltë) dhe nuk e shpenzojnë ngrohjen procedurat (dush të nxehtë, mustardë, inhalimi me avull, radiatorëve etj). 4. Mos përdorni pirë pije të buta dhe lëngje, ajo ishte më mirë për boronicë ëmbël lehtë ose lëng boronicë, ujë mineral. 5. Mos obtyraytesya alkool ose lëngun e alkoolit që përmban për të ulur temperaturën. Është rreptësisht e ndaluar për të bërë për fëmijët. Metodat jo-medikamenti për uljen e ethe. Ajo është e mirë për të filluar me ta para se të turistik për mjekim. Thith peshqir pambuk në ujë të ftohtë, butësisht shtrydh dhe të bashkangjisë në vendin e arterieve kryesore: ballin, qafë, sqetull, ijë, wrists rajon. Fshini trupin me një leckë ngjyhet në ujë në temperaturën e dhomës, tharje të qëndrueshme. Ju mund të ulin këmbët në ujë të ftohtë, lani fytyrën, trupin e sipërme me ujë të ftohtë. Telefononi banjë me ujë pak të ngrohtë dhe zhyt veten në atë për 20 minuta, pastaj fshij thatë. Efekti pozitiv i marrjes ethe-uljen e drogës shpesh çon pacientët për të zgjatur pa nevojë pritjen e tyre. Por droga antipiretik papranueshme të marrë më shumë se 3 ditë pa u konsultuar me një mjek, termi "trajtimi" është e papërshtatshme. Është e mundur që ju infeksion viral banal, në të cilën ethet mund të zgjasë më gjatë këtë kohë, por mos harroni në lidhje me sëmundjet e tjera që janë prognozë më serioze, për shkak se kur ju keni marrë antipyretics, foto klinike është shtrembëruar, duke krijuar një prosperitet të dukshëm, dhe një mjek është e vështirë për të gjetur shkakun dhe të vlerësojnë peshën e shtetit ethe. Kjo vlen edhe për pacientët që marrin trajtim me antibiotikë, sepse efekti i tyre vlerësohet, duke përfshirë, dhe për të ulur temperaturën e reagimit. Nëse mjeku i emëruar antibiotikët, droga antipiretik duhet të anulohet.


source: fineweb

text: Anglezët Anglezët ishin grupe peshkatarësh të fiseve gjermane (familjes gjermane) që jetonin në Saksonin e ulët (tani në Gjermani). Më kalimin e këtyre grupeve në ishullin britanikë për të bërë dallimi në mes të fiseve vendase ata bëhen të njohur me emërtimin anglezë (gjermanishten e vjetër anglen=peshkim; Sachsen=Sakson, peshkatarë saksonë). Me kalimin e kohës këto grupe, të cilëve si duket ju kanë bashkangjitur fise që kishin zbarkuar nga Skandinavia arrijnë të krijojnë kishën e tyre, dhe nga pjesa tjetër e botës (bota mediterane) të llogariten si popull. Tani ky popull është shtet formues (Anglia) dhe shteti i tyre është në përbërje të mbretërisë së Britanisë së Madhe. Nga pjesa tjetër e botës këta merren si popull dominues i Mbretërisë Britanike. Kisha e tyre është e ndarë nga Papasi. Pjesëtarët e këtij populli jetojnë në pjesë të ndryshme të botës (më shumë si kolonizator) dhe si fole e tyre është Anglia. Termi anglezët (në kohërat e kaluara në krahinat shqiptare janë përdorur termet si: inglezi, englezi) është përdorur dhe përdoret shpesh për popullin, e posaçërisht për zyrtarët e ushtarakët britanikë.


Bëhet me dije se automjetet janë bllokuar nga ura e Kukësit deri tek ura e Uzinës prej 3 km.


source: CulturaX

text: Dy ngjarje nga bota, viktima nga një zjarr në Nigeri dhe kërkime për varkën e zhdukur në Japoni! | Top Albania Radio | It's time Të paktën 50 vetë gjetën vdekjen në jug të Nigerisë nga shpërthimi në një rafineri të paligjshme të përpunimit të naftës. Dhjetëra njerëz po punonin në mjediset e saj në momentin kur ra zjarr dhe flakët u përhapën me shpejtësi. Shumë prej tyre nuk po arrihet as të identifikohen për shkak të djegieve të panumërta. Ndërkohë, ende nuk dihet me saktësi shkaku i shpërthimit, me pasoja tragjike në vendin afrikan. Niveli i lartë i varfërisë dhe papunësisë e ka kthyer këtë biznes, në mundësi për të siguruar të ardhura, për një numër të madh banorësh në jug të Nigerisë. Numri i viktimave mund të rritet, pasi një zyrtar nigerian është cituar të ketë thënë për agjencinë e lajmeve Reuters se "më shumë se 100 persona gjetën vdekjen". Autoritetet në Nigeri, vazhdimisht bëjnë përpjekje që të ndalin përhapjen e fabrikave ilegale ku rafinohet nafta e vjedhur. Në një tjetër zhvillim nga bota, ekipet e kërkim-shpëtimit në Japoni thanë se "vetëm shtatë njerëz janë gjetur pasi një varkë turistësh me 26 persona në bord u zhduk në ishullin Hokaido". Autoritetet japoneze kanë humbur kontaktet me mjetin lundrues pasi arriti të dërgonte sinjale ndihme, mesditën e një dite më parë. Nga ana tjetër, rojet bregdetare nuk kanë konfirmuar nëse personat e gjetur janë gjallë apo fatkeqësisht kanë humbur jetën. Paraprakisht, raportohet se varka "Kazu 1" u nis në një udhëtim tre-orësh në Gadishullin Shiretoko, një zonë e mbrojtur nga Agjencia e Kombeve të Bashkuara për Arsim, Shkencë dhe Kulturë (UNESCO). Nisur nga mundësia për të parë shumë gjallesa të botës së pasur nënujore, vizitat me varka janë të shpeshta, sidomos në këtë periudhë të vitit. Në kuadër të përpjekjeve për shpëtim janë angazhuar helikopterë, anije patrulluese dhe zhytës të specializuar. Gjithashtu, bëhet e ditur se në mesin e personave që lundronin në varkë ishin edhe dy fëmijë.


text: Peleshi: E vetmja vatër serioze ka mbetur Karaburuni, u kërcënua edhe Pashalimani - UBT News Peleshi: E vetmja vatër serioze ka mbetur Karaburuni, u kërcënua edhe Pashalimani Ministri i Mbrojtjes në Shqipëri, Niko Peleshi, tha se të gjitha vatrat e zjarrit janë vënë nën kontroll. "E vetmja vatër serioze ka mbetur Karaburuni, por edhe aty po punohet. Kemi shmangur që flakët të kërcënonin parkun e Llogarasë. Flakët kërcënuan edhe bazën e Pashalimanit, por ne do ta mbronim me çdo çmim", tha Peleshi nga Orikumi, ku po ndiqte "luftën" me zjarrin bashkë me Prefektin e Vlorës, Flamur Mamaj. Ministri falënderoi pjesëtarët e Forcave të Armatosura për përpjekjen e tyre. "Puna njerëzore e ishte e jashtëzakonshme. Dua të falënderoj ushtarin e thjeshtë[...]Ata nuk dalin para mikrofonëve, por përballen me rrezikun çdo ditë. Pa ju thënë kush "faleminderit" bëjnë punën e tyre me sakrificë", tha Peleshi. Por Prefekti i Vlorës, Mamaj, tha se rreziku i përfshirjes së Parkut të Llogarasë nga flakët nuk është shmangur. "Erërat janë të paparashikueshme", tha ai, shkruan A2.


Monika Kryemadhi: 80% e shqiptarëve kërkojnë largimin e Edi Ramës dhe qeverisë së tij të inkriminuar - LSI Intervista e Kryetares së LSI-së, Monika Kryemadhi për Top-Channel Znj. Kryemadhi, aksioni opozitar vazhdon të jetë i koordinuar si gjatë ditës së sotme, sa do të vazhdojë, deri më 28 qershor? Aksioni opozitar vazhdon, vazhdon që në momentin që ne jemi prezent, pavarësisht se Parlamenti i ka përfunduar të gjithë etapat e tij të komunikimit të një Parlamenti demokratik. Të një Parlamenti për të cilin shqiptarët kanë aspiruar. Por detyra jonë si opozitë është që të jemi aty prezent sepse ne nuk përfaqësojmë Gramoz Ruçin, as Taulant Ballën, aq më keq Edi Ramën por përfaqësojmë ata votues që kanë besuar qoftë te LSI, qoftë te PD. Unë mendoj që aksioni opozitar do të vazhdojë duke u rritur sepse e kupton çdo ditë e më shumë, ne nuk është se nuk e dimë jemi të bindur që logjika me krimin e organizuar nuk funksionon. Por pavarësisht nga kjo ne kemi detyrën tonë që duhet të realizojmë ose të kalojmë të gjitha etapat demokratike deri në përfundim për të arritur atë çka shqiptarët sot, për hir së vërtetës 80% e tyre kërkojnë largimin e kësaj qeverie e cila është totalisht e inkriminuar. A prisnit më shumë njerëz në shesh më 26 maj Znj. Kryemadhi? Unë mendoj që shumë media janë viktima të makinës propagandistike të Edi Ramës e cila vajiset me paratë e drogës. Mitingu i 26 majit ka pasur dyfishin e pjesëmarrjes së 27 janarit, por kjo ka ardhur si rezultat i shtrirjes dhe po të shikoni fotot keni jo vetëm njerëzit në bulevard, por keni njerëzit në parkun rinia, në parkun të vëllezërve Frashëri apo dhe te Piramida. Pra pjesëmarrja ka qenë shumë e madhe edhe pse ka qenë një nga ditët më të nxehta të Shqipërisë. Pavarësisht nga kjo, unë nuk them që ne do të hyjmë në garën e numrave sesa mendoj që është shumë më e rëndësishme për të kuptuar që sot çdo biznes ku troket, në çdo derë shqiptari ku troket do të shikosh që shqiptarët janë më të varfër dhe më të dëshpëruar. Pra dëshpërimi i tyre nuk ka pasur asnjëherë shkallë kaq të lartë siç është sot në 2018. As në 97 kur humbën paratë e tyre në firmat piramidale. Ajo që është e dhimbshme është që Edi Rama ka punuar me një plan shpërbërje të Shqipërisë, ekzaktësisht shumë të saktë për të rritur shkallën e dëshpërimit në mënyrë të tillë që shqiptarët të shikojnë si të vetmen zgjidhje largimin e tyre. Por nuk mund të largohen dot të gjithë shqiptarët. Të jetë i bindur që unë do jem e fundit që do largohem nga Shqipëria dhe kur të largohem, do largohem bashkë me të. Fatmir Xhafa nuk mban përgjegjësi se çfarë ka bërë vëllai i tij para 20 vjetëve, pavarësisht se ligjin antimafia të cilin e kanë votuar vetë, është një nga ligjet i cili nuk e lejon Z. Xhafa të jetë sot ministër i brendshëm. Dhe për këtë duhet të reagojë sistemi. Dhe ana tjetër, Fatmir Xhafa mban përgjegjësi dhe morale dhe ligjore dhe politike dhe fizike në momentin që vëllai i tij ka përdorur të gjithë segmentet e policisë së shtetit. Dhe mendoj që jam shumë e qartë sepse këtë deklaratë unë e kam bërë me kohë më përpara. Por për një gjë të jeni të bindur. Këtu nuk është çështja e Fatmir Xhafës sepse Fatmir Xhafa në fund të ditës është njëri nga ushtarët e perandorisë së Edi Ramës, ashtu si deri dje ishte Saimir Tahiri. I cili deri dje e kërcënonte me fotot me videot me gjithë materialet që ai dispononte për vëllain e Edi Ramës dhe familjarët e Edi Ramës. Ashtu të njëjtën gjë ai kërkon të krijojë një aludim të tij po përsëri me Z. Xhafa. Të jeni të bindur që kërkon ta përdori Z. Xhafa si një element, i cili në njëfarë mënyre kishte një përkrahje nga komuniteti ndërkombëtar dhe sot i bën hije Z. Xhafa në mënyrë për ta larguar dhe për të thënë që këtu të gjithë njerëzit janë të inkriminuar dhe të lidhur me krimin e organizuar. Dhe mbajtja e Z. Xhafa për shkak të pozicionit të vëllait të tij, është një masë profilaktike ose po themi një lloj prezervativi që Rama e përdor për çështjen e vëllait të tij që nesër pasnesër do ti shpërthejë shumë shpejt. Sigurisht që jam e bindur, ka prova dhe i kam parë dhe me sytë e mi. Por nuk jam e autorizuar për ti thënë sepse ka institucione ligjore jashtë shqiptare të cilat po merren me të. Ne nuk bojkotojmë si grup Parlamentar, e kemi bërë shumë të qartë si LSI. Përsa i përket qëndrimeve politike me PD jemi të unifikuar. Ndërsa përsa i përket çështjes së bojkotit të komisioneve Parlamentare ne si LSI kemi marrëdhënie të kushtëzuar me komisionet Parlamentare, për shkak të vetë pozicionimit dhe në çdo komision, të jeni të bindur që do ketë nga një përfaqësues të LSI-së, për të vetmen arsye sepse nga eksperiencat tona, por edhe nga praktika kemi që Rilindja funksionon në manipulimin e procesverbaleve. Pra kalohen projektligje, si rasti i dy projektligjeve që janë kaluar në komisionin e mediave që nuk kanë pasur koorumin. Janë kaluar për tu sjell në seancë, pra duke shkelur procedurat dhe duke bërë një proces falsifikimi. Duke qenë që ne kemi një sekretar të përgjithshëm të Parlamentit shqiptar, ish-sekretarin e përgjithshëm të Z.Tahiri, të ministrisë së brendshme i cili ka probleme shumë të mëdha për mendimin tim dhe shpresojmë që në mos sot drejtësia vonon por nuk do të harrohet. Do të mbajnë përgjegjësi për të gjitha zullumet e tyre që kanë bërë. Jam e bindur që kjo histori, është një histori që duhet të tregojmë jo vetëm thjesht anën e forcës dhe të prezencës në Parlament por duhet të tregojmë edhe mençurinë tonë për të menaxhuar, vërtetuar dhe për të evidentuar çdo shkelje dhe falsifikim që po bën mazhoranca e këtij krimi të organizuar. 08/06/2018 / In News / By Elisa Piperi / Comments Off on Monika Kryemadhi: 80% e shqiptarëve kërkojnë largimin e Edi Ramës dhe qeverisë së tij të inkriminuar